text: To mænd fængslet efter skud i Ølgod
  21 marts 2010 kl. 16.58
  [size=2]
  [/size]To mænd er blevet fængslet, efter at de søndag i Ølgod skød to gange mod en hund og samtidig truede hundens ejermand. Gerningsmænd og offer kendte hinanden.
  Skud mod en hund og trusler mod hundens ejer sendte søndag to mænd på 31 og 26 år fra Sydvestjylland i fængsel. I et grundlovsforhør i Esbjerg blev mændene varetægtsfængslet i foreløbig tre dage sigtet for at have skudt mod hunden med en pistol på et offentligt tilgængeligt sted og truet hundeejeren med pistolen.
   De to mænd blev anholdt søndag formiddag, efter at Syd- og Sønderjyllands Politi havde fået en anmeldelse om skyderi i Ølgod. På vej til stedet anholdt betjentene de to mænd, der var på vej væk.
  Hverken manden eller hunden kom til skade ved skudepisoden, oplyser anklager Lise Dissing fra Syd- og Sønderjyllands Politi. De to gerningsmænd og hundeejeren, en 36-årig mand, kendte hinanden i forvejen.
  